王剛仲惠詩醉筆聊和
作者：劉琰
朝代：宋

paragraphs: 君不見山澤之癯蒙野服，爲彼隰桑還自沃。
又不見侯門公子貴且嬌，飽豢膏粱猶未足。
人生貴賤不難分，唯有聖賢無等倫。
朝爲塗人暮爲禹，窮崖斷壑看回春。
君方妙齡截不住，萬里飛黄又騰世。
王良造父不得施，耳側風聲未爲遽。
我思古人愛其宇，青蘋堂兮杜若廡。
芰荷可裳菊可餐，肯逐纖埃與塵土。
是中非聲亦非色，安得與君一馮軾。
鵾鵬變化不可量，要指天池爲一息。
悠悠此道誰能將，從知可玩不可忘。
慎勿隨風學飄絮，春光駘蕩成飛揚。